Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: szóló 1972. évi II. törvény (a továbbiakban: Etv.) 35. § (3) bekezdésében foglaltak szerint a pszichiátriai fekvőbeteg-intézet
Paragraph Index: 907

(2) bek.]”. (BH 1983. 64.) A pszichiátriai betegek általában nem is minősülnek elmebetegnek. A Ptk. 17. §-a rendszerint nem a pszichiátriai betegekre vonatkozik. A Polgári Törvénykönyv Magyarázata szerint a cselekvőképtelen állapotba kerülés leggyakoribb esetei a magyar bírói jogban: az alkoholos befolyásoltság — újabban a kábítószer-fogyasztás — továbbá más olyan kábult állapot (nem feltétlenül kábítószer, hanem altatás utáni állapot vagy egyéb orvosi beavatkozás), amely az ügyei viteléhez szükséges belátási képességétől megfosztotta a nyilatkozó személyt. Az állapot vizsgálata áll ilyenkor előtérben, az adott helyzetet, a körülményeket, a nyilatkozat tartalmát, a nyilatkozó egyébkénti magatartását mind figyelembe kell venni. Dr. Gönczöl Katalin biztosasszony úgy látja, hogy „nagyobb érdek fűződik ahhoz, hogy szükségtelenül — például hozzátartozók kérésére stb. — ne tartsák indokolatlanul gyógykezelés alatt a beteget, és ne lehessen visszaélni a beteg állapotával”. Véleménye összegzésében dr. Gönczöl Katalin utal arra, hogy a bírósági eljárás néha puszta formalitássá válhat és tulajdonképpen olyan adatok alapján indul meg, melyek átadásához a beteg kifejezetten nem járult hozzá. Álláspontja szerint a probléma végleges rendezését a már régóta hiányolt betegjogi vagy elmetörvény jelenthetné. III.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes